b'\n_START_ARTICLE_\nArbejdermuseet\n_START_SECTION_\nHistorie\n_START_PARAGRAPH_\nInstitutionens historie r\xc3\xa6kker tilbage til 1909, hvor Arbejderbev\xc3\xa6gelsens Arkiv, senere Arbejderbev\xc3\xa6gelsens Bibliotek og Arkiv, blev oprettet af De samvirkende Fagforbund, senere LO, med henblik p\xc3\xa5 at indsamle og bevare arbejderbev\xc3\xa6gelsens historie og stille litteratur omkring arbejderbev\xc3\xa6gelsen til r\xc3\xa5dighed._NEWLINE_I 1982 udvidede LO sit engagement i arbejderhistorien ved at stille sig bag oprettelsen af Arbejdermuseet, der \xc3\xa5bnede i 1983. I 1984 blev museet statsanerkendt som et landsd\xc3\xa6kkende specialmuseum for arbejderhistorie. Fra 1982 stod Peter Ludvigsen for opbygningen af museet og var direkt\xc3\xb8r indtil 2011.\n_START_SECTION_\nBygning\n_START_PARAGRAPH_\nArbejdermuseet har til huse i Arbejdernes Forenings- og Forsamlingsbygning fra 1879. Bygningen er den \xc3\xa6ldste arbejderforsamlingsbygning i Europa og den n\xc3\xa6st\xc3\xa6ldste i verden. Den blev opf\xc3\xb8rt af arbejderne som reaktion p\xc3\xa5 myndighedernes gentagne fors\xc3\xb8g p\xc3\xa5 at forhindre den tidlige arbejderbev\xc3\xa6gelse i at m\xc3\xb8des. Fra sin indvielse og frem til slutningen af 1970\xe2\x80\x99erne fungerede bygningen som samlingssted for k\xc3\xb8benhavnske arbejdere i b\xc3\xa5de faglige, politiske, kulturelle og sociale sammenh\xc3\xa6nge. Derudover rummede bygningen kontorer, m\xc3\xb8delokaler og lejligheder samt k\xc3\xa6lderbev\xc3\xa6rtning._NEWLINE_I 1982 overtog Arbejdermuseet bygningen, der i 1984 blev fredet. Siden da er der gennemf\xc3\xb8rt omfattende restaureringsarbejder for at f\xc3\xb8re bygningen tilbage til dens oprindelige udtryk. Den markante festsal er restaureret til sit udtryk i 1913. K\xc3\xa6lderbev\xc3\xa6rtningen \xe2\x80\x9dCaf\xc3\xa9 & \xc3\x98lhalle\xe2\x80\x9d fremst\xc3\xa5r som i 1892, og facaden er f\xc3\xb8rt tilbage til udseendet i 1888. I 2004 blev bygningen udvidet med en underjordisk udstillingsetage tegnet af Lundgaard & Tranberg Arkitekter. P\xc3\xa5 baggrund af denne udvidelse og en generel fornyelse af museet blev Arbejdermuseet i 2006 nomineret til European Museum of the Year Award._NEWLINE_I 2018 blev Arbejdernes Forenings- og Forsamlingsbygning opf\xc3\xb8rt p\xc3\xa5 den danske UNESCO Verdensarv tentativliste som del af en transnational serienominering af arbejderforsamlingsbygninger verden over.'